Source: http://ugyeszseg.hu/gyorsitott-eljarasban-allitotta-birosag-ele-az-ugyeszseg-a-villamosmegalloban-alvo-ferfi-kifosztojat-videoval/
Timestamp: 2018-04-19 19:35:35+00:00

Document:
Gyorsított eljárásban állította bíróság elé az ügyészség a villamosmegállóban alvó férfi kifosztóját -VIDEÓVAL | Ügyészség
Gyorsított eljárásban állította bíróság elé az ügyészség a villamosmegállóban alvó férfi kifosztóját -VIDEÓVAL
2018. január 9., 11:15 by Dr. Jagusztin Tamás
A Budapesti VI. és VII. Kerületi Ügyészség kifosztás bűntette miatt – gyorsított eljárásban – bíróság elé állította azt a 49 éves férfit, aki két nappal ezelőtt egy villamosmegállóban alvó férfi mobiltelefonját eltulajdonította.
A tényállás szerint a vádlott 2018. január 7-én a hajnali órákban Budapest VI. kerületében, a Teréz körúti villamosmegállóban leült az egyik padon alvó férfi mellé, majd miután meggyőződött arról, hogy a sértett nem ébredt fel, benyúlt a nadrágzsebébe, és onnan kivette annak 200.000 forint értékű mobiltelefonját.
Az elkövetést a térfigyelő központ munkatársai észlelték, és a helyszínre érkezett rendőrök a vádlottat a Nyugati pályaudvar aluljárójában elfogták.
A Budapesti VI. Kerületi Rendőrkapitányság által teljesített nyomozás eredményeként a kerületi ügyészség a férfit gyorsított eljárásban még az őrizet tartama alatt, 72 órán belül bíróság elé állította.
A tárgyaláson lefolytatott bizonyítás alapján a Pesti Központi Kerületi Bíróság a váddal egyezően állapította meg a vádlott bűnösségét és ezért őt 3 év 10 hó börtönben végrehajtandó szabadságvesztésre ítélte, egyúttal megállapította, hogy a többszörösen büntetett előéletű férfi feltételes szabadságra nem bocsátható.
A vádlott előzetes letartóztatását a bíróság ügyészi indítványra a másodfokú eljárás befejezéséig elrendelte.
Az ügy kapcsán a Budapesti Rendőr-főkapitányság által közzétett felvételek az alábbi linken elérhetők:
http://www.police.hu/hu/hirek-es-informaciok/legfrissebb-hireink/bunugyek/kifosztas-a-villamosmegalloban

References: bíróság 
 bíróság 
 bíróság 
 bíróság 
 Bíróság 
 bíróság